Letonia le-a ordonat cetăţenilor ruşi care nu mai au permis de rezidenţă să părăsească teritoriul acestei ţări, aceasta fiind prima dată când autorităţile de la Riga adoptă o asemenea măsură, relatează DPA, transmite Agerpres.
"Şase cetăţeni ruşi au primit recent o notificare pentru a părăsi Letonia (…) Doi dintre ei au plecat deja, iar ceilalţi patru au la dispoziţie 30 de zile pentru a face acelaşi lucru", a precizat Maira Roze, şefa Autorităţii pentru migraţie.
Aceste măsuri sunt o consecinţă a modificărilor operate în legea letonă privind imigranţii, ce au fost adoptate în toamna lui 2022 ca răspuns la invazia rusă pe scară largă în Ucraina.
Orice cetăţean rus care doreşte să continue să locuiască legal în Letonia trebuie de acum să solicite statutul de rezidenţă permanentă şi, pe baza unui test, să facă dovada cunoaşterii limbii letone pentru utilizare cotidiană. Persoanele care nu pot furniza această dovadă la timp şi nu îndeplinesc condiţiile juridice pentru obţinerea unui permis de rezidenţă trebuie să părăsească Letonia.
Autorităţile letone afirmă că noile măsuri se referă la aproape 1.000 de persoane.
Letonia, ce are frontieră comună cu Rusia, este ţară membră a NATO şi are o populaţie de aproximativ 1,9 milioane de persoane. Un sfert dintre acestea au origini ruseşti, majoritatea imigranţilor venind în perioada sovietică. O proporţie semnificativă dintre ei, în special persoane în vârstă, nu deţin cetăţenia letonă.